Legea privind ITP-ul a fost schimbată, fiind aduse modificări importante referitoare la domeniul transportului rutier. Potrivit reglementărilor, inspecția tehnică periodică va fi făcută la șase luni pentru o categorie de vehicule.
Președintele Klaus Iohannis a promulgat, marți, legea care aduce o serie de schimbări în sectorul transportului rutier. Șeful statului a dat undă verde acestui proiect, care prevede ca mașinile utilizate în regim RENT CAR să facă inspecția tehnică periodică o dată la șase luni.
Prin urmare, toate autoturismele care desfășoară o astfel de activitate, atât pentru transportul în regim de închiriere, dar și penru mașinile folosite pentru serviciul de închiriere, vor avea ITP făcut o dată la o jumătate de an.
O altă schimbare se va produce în cazul vehiculelor lente. Mai exact, potrivit noilor prevederi, în cazul vehiculelor care nu pot depăși viteza de până la 25 km/h nu va mai exista obligația efectuării inspecției tehnice periodice.
„Sunt exceptate de la obligaţia de a efectua inspecţia tehnică periodică vehiculele lente, respectiv vehiculele a căror viteză maximă constructivă este de până la 25 km/h sau vehiculelor lente, vehiculelor cu şenile, tramvaielor şi vehiculelor cu tracţiune animală”, se arată în noua lege.
Actul normativ promulgat de președintele Iohannis aduce anumite modificări referitoare la modalitatea de examinare a celor care vor să obțină atestarea inițială pentru șoferi în transportul de persoane sau pentru transport de marfă.
Reglementările clarifică procedurile privind ITP-ul vehiculelor înmatriculate sau înregistrate pe teritoriul României. Așa cum precizam, sunt hotărâte cerințele în cazul atestării profesionale a șoferilor din sectorul transportului rutier.
Amintim că efectuarea inspecției tehnice periodice este obligatorie pentru toți conducătorii auto din România care dețin autoturisme. În timpul procedurii, mașinile sunt verificate din punct de vedere tehnic.
Inspectorii sunt atenți și la felul în care se prezintă anvelopele, caroseria sau parbrizul autoturismului. În 2024, prețul pentru ITP este între 160 și 200 de lei. În cazul motocicletelor sau mopedelor, costul pornește de la 90 de lei și poate ajunge până la 130 de lei.